B. Bugár, podpredseda NR SR: (2005-02-03):
J. Hurban, poslanec: Vážený pán predsedajúci, vážený pán podpredseda vlády, ctené kolegyne a kolegovia, dovoľte mi, aby som predniesol pozmeňujúci návrh, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov a o zmene a doplnení niektorých zákonov. Keďže prostredníctvom rokovania výborov aj prostredníctvom gestorského výboru dochádza k nepriamej novelizácii zákona o dani z príjmov, dovoľujem si znovu predložiť pozmeňujúci návrh a doplňujúci návrh, ktorý sa týka Vysokých Tatier. Samotné znenie pozmeňujúceho návrhu. Za čl. III sa vkladá nový čl. IV v tomto znení. Čl. IV – zákon č. 595/2003 Z. z. o dani z prímov v znení zákona č. 43/2004 Z. z. a zákona č. 177/2004 Z. z., č. 191/2004 Z. z., č. 391/2004 Z. z., č. 538/2004 Z. z., č. 539/2004 Z. z. a č. 650/2004 Z. z. sa mení takto: 1. V § 11 nezdaniteľné časti základu dane v odseku 1 sa za písm. b) vkladá nové písm. c) v tomto znení: „c) suma zodpovedajúca výške peňažných darov alebo vecných darov poskytovaných mestu Vysoké Tatry na odstránenie následkov živelnej pohromy z 19. novembra 2004 a na obnovu postihnutých oblastí Vysokých Tatier najviac vo výške 2 % zo základu dane dosiahnutého v zdaňovacom období“. 2. Za § 14 sa vkladá nový § 14a, ktorý znie: „§ 14a Nezdaniteľná časť základu dane Základ dane sa znižuje o nezdaniteľnú časť, ktorou je suma zodpovedajúca výške peňažných darov alebo vecných darov poskytovaných mestu Vysoké Tatry na odstránenie následkov živelnej pohromy z 19. novembra 2004 a na obnovu postihnutých oblastí Vysokých Tatier najviac vo výške 2 % zo základu dane dosiahnutého v zdaňovacom období.“ Doterajší čl. IV sa označuje ako čl. V. Odôvodnenie: Predložený návrh zákona rieši problém finančných a vecných darov poskytovaných mestu Vysoké Tatry na obnovu flóry a fauny v zničených oblastiach Vysokých Tatier v dôsledku prírodnej katastrofy zo dňa 19. novembra 2004. Nie je možné očakávať príliš veľkú iniciatívu zo strany daňových poplatníkov, pokiaľ ich dary, ktoré poskytujú aj na obnovu alebo chceli by poskytnúť na obnovu Vysokých Tatier, podliehajú 19-percentnej dani z príjmu. Chcem znovu zdôrazniť, že hoci to nie je celkom systémové opatrenie, táto iniciatíva je mimoriadna, vzťahuje sa na konkrétnu udalosť z 19. novembra 2004 a je časovo obmedzená do odstránenia následkov živelnej pohromy. Zdôrazňujem, že tento návrh zákona zabezpečuje využite darov len pre Vysoké Tatry, a preto sa vzťahuje iba na dary poskytované mestu Vysoké Tatry a nie ďalším podnikateľským subjektom či neziskovým organizáciám. Predložený návrh zákona môže mať určitý vplyv na štátny rozpočet, ťažko je však možné vyčísliť presne tento vplyv, pretože sa nedá predpokladať, koľko daňových subjektov túto možnosť využije a v akej výške. Na druhej strane z poskytnutých darov budú realizované a financované projekty na obnovu postihnutých oblastí, čo sa následne prejaví zvýšením príjmov do štátneho rozpočtu vo forme priamych i nepriamych daní. Zároveň je možné očakávať zníženie nezamestnanosti v oblasti Vysokých Tatier. Na porovnanie: tento návrh je odlišný od samostatného návrhu, ktorý som predkladal nedávno na schôdzi Národnej rady, v tom, že táto sadzba je zmenená z 5 % na 2 %. K takémuto riešeniu som dospel z toho dôvodu, že aj súčasné legislatívne znenie hovorí o 2 %, aby teda tie možnosti boli vyrovnané, hoci toto je špecifické pre Vysoké Tatry. Chcem poprosiť kolegov, ktorí, minule chýbalo na to, aby prešiel zákon do druhého čítania, 5 hlasov, chcem poprosiť tých kolegov, ktorí hovorili aj o tom, že nemohli tu byť alebo že celkom presne nevedeli, o čom hlasujú, alebo že chceli podporiť a nepodporili, chcem ich teda poprosiť o podporu. A tu, kolegovia, máme vlastne možnosť túto svoju chybu napraviť. Ďakujem vám pekne.